Sony DSLR-A700

**Sony DSLR-A700** arba tiesiog Sony Alpha 700 – tai skaitmeninis veidrodinis fotoaparatas, skirtas pažengusiems vartotojams. Tai antrasis „Sony“ korporacijos gaminamas veidrodinio skaitmeninio fotoaparato modelis, priklausantis „Alpha“ serijos fotoaparatams.

## Ypatybės

Fotoaparatas sukurtas nesivaikant svorio mažinimo madų – jis nėra nei mažas, nei lengvas. Svoris 690 g (768 g su akumuliatoriumi). Korpuso karkasas metalinis, pagamintas naudojant aliuminio ir magnio lydinio kombinaciją, o pats fotoaparatas turi įdiegtą apsaugą nuo dulkių bei drėgmės, paprastai taikomą aukštos klasės DSLR modeliuose. Pagrindiniai valdymo mygtukai yra neįprastai dideli, tad jis ypač patogus turintiems didesnę plaštaką.

## Technologija

Fotoaparato pagrindas – „Exmor“ kartos CMOS tipo APS-C dydžio matrica, suderinta su šiam jutikliui pritaikytu vaizdo apdorojimo procesoriumi „Bionz“ sumažina skaitmeninio signalo trikdžius bei paspartina vaizdo įrašymą. Todėl šio fotoaparato didelis ISO jautrumas – iki 6400, o fotografavimo sparta – 5 kadrų per sekundę.
Gaminant optinį vaizdo ieškiklį naudota „acute matte“ technologija, taikoma ir aukštos klasės vidutinio formato „Hasselblad“ fotoaparatų vaizdo ieškikliuose. Todėl fokuse esantys objektai geriau išsiskiria iš periferijos, kuri matoma kaip per matinį stiklą.

## Valdymas

Esminiams parametrams keisti skirti valdymo įrankiai yra ant kameros korpuso. Būtiniausių nuostatų (jautrumo, spalvų balanso, fotografavimo serijomis ar pavieniais kadrais, uždelsto fotografavimo) perjungimas valdomas tam skirtais mygtukais mygtukais, o fotografavimo režimų P, A, S, M ir siužetinės programos – mechaniniu ratuku. Fokusavimo režimo perjungimo mygtukas – šalia objektyvo. Korpuso priekinėje dalyje įrengtas ryškumo gylio peržiūros mygtukas. Pastarasis gali būti perprogramuotas naudoti kita paskirtimi – sufokusavus norint pakeisti kadravimą.
Tai vienas pirmųjų fotoaparatų, turinčių skaitmeninę HDMI išvestį, tad jį galima tiesiogiai jungti prie bet kokio „HD-Ready“ televizoriaus ar ekrano.
Fotografavimo metu skystųjų kristalų monitoriuje (LCD) rodomi pagrindiniai parametrai. Pakreipus fotoaparatą vertikaliam kadrui, visa informacija automatiškai pakreipiama vertikaliam žiūrėjimui.
Fotoaparatui tinka bet kuris Sony bei Minolta objektyvas.

## Privalumai ir trūkumai

**Privalumai:**

* Tvirtas, atsparus dulkėms ir drėgmei korpusas
* Kokybiškas optinis vaizdo ieškiklis
* Labai geras didelės raiškos LCD ekranas
* Integruotos vaizdo stabilizavimo ir apsaugos nuo dulkių sistemos
* Belaidis nuotolinis valdymo pultas
* Ilgai neišsikraunantis energijos šaltinis
* ISO jautrumas – iki 6400
* HDMI išvestis

**Trūkumai:**
* Svoris, dydis tiks ne visiems
* Nenumatyta galimybė naudoti dviejų tipų atminties vienu metu
* Nėra fotografuojamo vaizdo tiesioginio transliavimo į LCD ekraną (Live view funkcijos)
* Trūksta 16:9 formato žymų optiniame ieškiklyje

## Techniniai parametrai

* Efektyvių vaizdo taškų skaičius: 12,2 mln
* LCD ekranas: 3 colių, 921 tūkst. taškų, antiblikinė danga
* ISO jautrumas: 100-3200 (praplėstu režimu – iki 6400)
* Naudojamos atminties kortelės: CF, Memory Stick (Duo/Pro Duo/ Pro HG)
* Energijos šaltinis: 1650 mAh ličio akumuliatorius. Akumuliatoriaus talpa: 1650 mAh, iki 650 kadrų pagal CIPA standartą.
* Vaizdo sensorius: CMOS tipo „Exmor“, APS-C, 23,5 x 15,6 mm. Židinio nuotolio daugiklis 1.5
* Vaizdo stabilizavimo sistema matricos judinimu Super SteadyShot. Efektyvumas 2,5-4 žingsniai
* Sinchonizavimas su blykste (X-sync): 1/250 s
* Fotografavimas serijomis: 5kps (18 RAW kadrų, JPG nelimituojama)
* Autofokusas: 11 taškų, su pašvietimu (7 m efektyvumas)
* Matricos valymo funkcija. Realizuojama judinant matricą + antistatinė danga
* Dydis: 141,7 x 104,8 x 79,7 mm;
* Svoris: 690 g (768 g su akumuliatoriumi)

## Šaltiniai
Sony A-700 – lemtingas posūkis. „Foto“, 2007 gruodis – 2008 sausis, Nr 2, p. 38

## Nuorodos

* efoto.lt
* Oficiali „Sony“ svetainė